La Consellera Ana Barceló i Diana Morant anuncien que hui s'ha publicat a la plataforma de contractació el contracte per a l'enderroc de l'antic hospital Francesc de Borja
28 setembre 2018

## La Consellera Ana Barceló i Diana Morant anuncien que hui s'ha publicat a la plataforma de contractació el contracte per a l'enderroc de l'antic hospital Francesc de Borja28 setembre 2018Última actualització: 14 juliol 2025

![](../gestion/img/_AO_9869-copia.jpg)  
  

L'alcaldessa de Gandia, Diana Morant i la Consellera de Sanitat, Ana Barceló, han anunciat hui durant la vista de la Consellera a la nostra ciutat amb motiu de l'inici de la Fira i Festes, que aquest matí s'ha publicat a la plataforma de contractació el contracte per a l'enderroc de l'antic hospital Francesc de Borja.  
  
Un anunci que ha estat qualificat per l'alcaldessa com "_una bona notícia_" per a la ciutat. "U_n dels projectes més emblemàtics que tenia la ciutat pendent i un dels compromisos ferms d'aquest govern, era dotar d'un nou motor sociosanitari al barri Roís de Corella_" va explicar Morant qui ha recordat que és un projecte que es treballa intensament des de l'inici de la legislatura. "_Ara arriba l'època de les bones notícies. Començàrem la legislatura d'una manera molt limitada per haver d'afrontar la resolució de les emergències. Ara ha arribat l'època de les realitats que són fruit de tot el treball i els compromisos que hem anat adquirit al llarg de la legislatura_".  
  
**Diana Morant** ha fet un repàs a les milionàries inversions que ha realitzat el Consell a la nostra ciutat destacant els 20 milions d'euros del Programa Edificant, els 20 milions per a la construcció del Palau de Justícia, a més dels 8 milions d'euros per a la construcció del nou centre sociosanitari de Roís de Corella. "_Després de 20 anys de govern del PP, aquesta ciutat tenia moltes mancances i projectes pendents i ara aconseguirem que totes aquestes infraestructures siguen reals. Infraestructures que possibilitaran serveis públics i de qualitat destinats a millorar la vida dels ciutadans_".  
  
Per la seua banda, **Ana Barceló** ha anunciat que hui s'ha publicat a la plataforma de contractació el contracte per a l'enderroc de l'antic hospital Francesc de Borja amb un pressupost de dos milions i mig d'euros. Els treballs tenen un termini d'execució de vuit mesos, i tal com ha explicat la consellera, "_El centre tindrà molts serveis i completarà pràcticament el mapa sanitari de la ciutat. Una vegada que finalitze l'enderroc no volem que quede un solar perquè la nostra intenció és que el centre siga una realitat el més aviat possible i complint tots els terminis_".